უნივერსიტეტის ღონისძიებების პორტალი

გიორგი პაპუაშვილის საჯარო ლექცია - "საკონსტიტუციო სასამართლო ოცი წლის გადმოსახედიდან"
2015-05-19 14:00 (Asia/Dubai)
19 მაისს, 14:00 საათზე, ილიას სახელმწიფო უნივერსიტეტის B202 აუდიტორიაში ილიაუნის სამართლის სკოლის პროფესორი გიორგი პაპუაშვილი წაიკითხავს საჯარო ლექციას თემაზე – “საკონსტიტუციო სასამართლო ოცი წლის გადმოსახედიდან”.
ღონისძიება ეძღვნება საქართველოს კონსტიტუციის ოცი წლის იუბილეს.
დრო: 19 მაისი, 14:00 საათი
ადგილმდებარეობა: ილიას სახელმწიფო უნივერსიტეტის B202 აუდიტორია (ჭავჭავაძის გამზ. №32)
დასწრება თავისუფალია.

საჯარო განხილვა - ”იდენტობა” და სხვები საქართველოს წინააღმდეგ
2015-05-19 15:00
19 მაისს, სამშაბათს, 15:00 საათზე, ილიას სახელმწიფო უნივერსიტეტის B 101 აუდიტორიაში, ილიაუნის სამართლის სკოლის კონსტიტუციური კვლევების ცენტრი მართავს საჯარო განხილვას თემაზე – “იდენტობა” და სხვები საქართველოს წინააღმდეგ.
მიმდინარე წლის 12 მაისს ადამიანის უფლებათა ევროპულმა სასამართლომ მიიღო გადაწყვეტილება 2012 წლის 17 მაისის აქციაში მონაწილე პირთა სარჩელზე. ერთ-ერთი მოსარჩელე ორგანიზაცია „იდენტობაც“ იყო.
ორგანიზაციის იურისტი ნინო ბოლქვაძე ისაუბრებს აღნიშნულ გადაწყვეტილებაზე და სასამართლოს ძირითად არგუმენტებზე.
დრო: 19 მაისი, 15:00 საათი
ადგილმდებარეობა: ილიას სახელმწიფო უნივერსიტეტის B 101 აუდიტორია (ჭავჭავაძის გამზ. №32)
დასწრება თავისუფალია.

სერიალ „ტიფლისის“ სცენარისტისა და რეჟისორის, ივა ფაზუაშვილის, მოხსენება: ”დრამატურგია - თითქმის ზუსტი მეცნიერება”
2015-05-19 18:00
19 მაისს, 18:00 საათზე, ილიას სახელმწიფო უნივერსიტეტის წიგნის სახლში ”ლიგამუსი”, ილიაუნის სტუდენტური პროექტის – “Sapere Aude” – ფარგლებში, სერიალ „ტიფლისის“ სცენარისტი და რეჟისორი, ივა ფაზუაშვილი, წაიკითხავს მოხსენებას თემაზე: „დრამატურგია – თითქმის ზუსტი მეცნიერება“.
დრო: 19 მაისი, 18:00 საათი
ადგილმდებარეობა: წიგნის სახლი ”ლიგამუსი”
დასწრება თავისუფალია.

სტუდენტური დასაქმება - კომპანია ”კოპენბური” 100 ვაკანსიით ილიაუნიში
2015-05-20 13:00
20 მაისს, 13:00 საათზე, ილიას სახელმწიფო უნივერსიტეტის E406 აუდიტორიაში, ილიაუნის ბიზნესის სკოლის ორგანიზებით, კომპანია ”კოპენბურის” წარმომადგენლობა ილიაუნის სტუდენტებს შეხვდება და გააცნობს პროექტს სახელწოდებით – ”სტუდენტური დასაქმება: კომპანია ”კოპენბური” 100 ვაკანსიით ილიაუნიში”.
დრო: 20 მაისი, 13:00 საათი
ადგილმდებარეობა: ილიას სახელმწიფო უნივერსიტეტის E 406 აუდიტორია (ჩოლოყაშვილის გამზ. №3/5)

"ფინეთის ისტორია" - ჰენრიკ მეინანდერის წიგნის პრეზენტაცია
2015-05-21 17:00
21 მაისს, 17:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” ცნობილი ფინელი ისტორიკოსის, ჰენრიკ მეინანდერის, წიგნის – “ფინეთის ისტორია” – პრეზენტაცია გაიმართება. წიგნი ფინეთის ათასწლიანი ისტორიის ერთ-ერთ საუკეთესო მოკლე მიმოხილვას წარმოადგენს. იგი უკვე მრავალ ენაზეა თარგმნილი და ახლა ქართულადაც გამოიცა.
“ფინეთის ისტორიის” ქართულად თარგმნის მნიშვნელობაზე, ფინეთისა და საქართველოს ისტორიის პარალელებზე ისაუბრებენ თავად წიგნის ავტორი – ჰელსინკის უნივერსიტეტის პროფესორი, ჰენრიკმეინანდერი, და ილიას სახელმწიფო უნივერსიტეტის პროფესორი, ლაშა ბაქრაძე.
წიგნისა და ავტორის შესახებ დამატებითი ინფორმაცია იხილეთ აქ.
დრო: 21 მაისი, 17:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

ნუგზარ ალექსიძის მოხსენება - "ფსიქობიოლოგიის საფუძვლები"
2015-05-21 17:00
21 მაისს, ხუთშაბათს 17:00 საათზე, ილიას სახელმწიფო უნივერსიტეტის G 106 აუდიტორიაში გაიმართება საქართველოს ბიოქიმიკოსთა ასოციაციის სხდომა. სხდომაზე მოხსენებით წარდგება ნუგზარ ალექსიძე. მოხსენების თემაა “ფსიქობიოლოგიის საფუძვლები”.
დრო: 21 მაისი, 17:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. № 1)

ილიაუნის სამეცნიერო კაფეში: ასოცირებული პროფესორის, არჩილ მაღალაშვილის, საჯარო ლექცია - ”არატრადიციული გაზი და ნავთობი - საუკუნის ახალი გამოწვევები”
2015-05-21 19:00
21 მაისს, 19:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის ასოცირებულ პროფესორთან, არჩილ მაღალაშვილთან.
საუბრის თემა: არატრადიციული გაზი და ნავთობი – საუკუნის ახალი გამოწვევები
ნახშირწყალბადების ამ ახალი რესურსის გამოჩენას 21-ე საუკუნის ენერგეტიკულ და გეოპოლიტიკურ რევოლუციას უწოდებენ. ამ რესურსის ათვისებასთან დაკავშირებულია მთელი რიგი ახალი სამეცნიერო, გეოლოგიური, გარემოსდაცვითი, სოციალური და სხვა გამოწვევები. მოხსენება მიეძღვნება პრობლემატიკის მიმოხილვას, არსებულ გამოწვევებს და საქართველოს პერსპექტივებს.
დრო: 21 მაისი, 19:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
დასწრება თავისუფალია.

ილიაუნის ლიტერატურულ კლუბში: მთარგმნელი გია გოკიელი „ელისის” შესახებ
2015-05-21 19:00
21 მაისს, 19:00 საათზე, ილიას სახელმწიფო უნივერსიტეტის წიგნის სახლში ”ლიგამუსი” ილიაუნის ლიტერატურული კლუბი მორიგ შეხვედრაზე გიწვევთ. კლუბის სტუმარი, მთარგმნელი გია გოკიელი, ისაუბრებს შემდეგ თემებზე: „ელისის თავგადასავალის“ 150 წლისთავის აღნიშვნა მსოფლიოში; „ელისის“ მნიშვნელობა და კვალი მსოფლიო ლიტერატურაში; „ელისის“ ავტორის შესახებ: ჩარლზ დოჯსონი და ლუის კეროლი – ანტიპოდები; „ელისის“, როგორც ზღაპრის, თავისებურებები; „ელისი“, როგორც ერთ-ერთი გამორჩეულად რთული წიგნი სათარგმნელად და თარგმნის სირთულეები.
შეხვედრის დრო: 21 მაისი, 19:00 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია.

150 ანაზღაურებადი ვაკანსია - საინფორმაციო შეხვედრა
2015-05-22 13:00
22 მაისს, 13:00 საათზე, ილიას სახელმწიფო უნივერსიტეტის E 406 აუდიტორიაში, ილიაუნის ბიზნესის სკოლის ორგანიზებით, კომპანია ”ვისოლ ჯგუფის” წარმომადგენლობა ილიაუნის მესამე და მეოთხე კურსის სტუდენტებთან გამართავს საინფორმაციო შეხვედრას 150 ანაზღაურებადი ვაკანსიის შესახებ.
დრო: 22 მაისი, 13:00 საათი
ადგილმდებარეობა: ილიას სახელმწიფო უნივერსიტეტის E 406 აუდიტორია (ჩოლოყაშვილის გამზ. №3/5)

დოქტორ დვორა კატჩევიჩის საჯარო ლექცია - არგუმენტებული მსჯელობის როლი საბუნებისმეტყველო ლაბორატორიაში
2015-05-22 17:00
22 მაისს, 17:00 საათზე, ილიას სახელმწიფო უნივერსიტეტის G 106 აუდიტორიაში, ისრაელის ვაიცმანის ინსტიტუტის თანამშრომელი, დოქტორი დვორა კატჩევიჩი წაიკითხავს საჯარო ლექციას – ”არგუმენტებული მსჯელობის როლი საბუნებისმეტყველო ლაბორატორიაში”.
ქალბატონი კატჩევიჩი, პროექტ PROFILES-ის ფარგლებში, დიდი ხანია, თანამშრომლობს ილიას სახელმწიფო უნივერსიტეტის საბუნებისმეტყველო განათლების კვლევის ცენტრთან SALiS. ვაიცმანის ინსტიტუტთან ერთად, ილიას სახელმწიფო უნივერსიტეტმა ჩაატარა რამდენიმე სამეცნიერო კვლევა, შეიმუშავა საქართველოში ბუნებისმეტყველების მასწავლებელთა სატრენინგო მოდულები და სამუშაო მასალები კვლევაზე დაფუძნებული სწავლების ხელშეწყობის მიზნით.
დრო: 22 მაისი, 17:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)
დასწრება თავისუფალია.

სტუდენტური ვორკშოპი „ესთეტიკა და პოლიტიკა“
2015-05-23 11:00
23 მაისს, 11:00-დან 20:00 საათამდე, ილიას სახელმწიფო უნივერსიტეტის B 202 აუდიტორიაში, სოციალური და კულტურის კვლევების ინსტიტუტის ორგანიზებით, ჩატარდება ადგილობრივი სტუდენტური ვორკშოპი თემაზე – „ესთეტიკა და პოლიტიკა“. ვორკშოპში მონაწილეობენ ილიას სახელმწიფო უნივერსიტეტის საბაკალავრო და სამაგისტრო სასწავლო პროგრამების სტუდენტები.
ესთეტიკა და პოლიტიკა იმდენადაა ერთმანეთზე გადაჯაჭვული, რამდენადაც ერთმანეთისგან განსხვავდება. ერთსა და იმავე მოვლენასა თუ ფენომენს ესთეტური განზომილებაცა აქვთ და პოლიტიკურიც. ისინი პარალელური სფეროებია, რომლებიც ხან იკვეთებიან, ხან არა. ზოგი ფილოსოფოსი პოლიტიკის ესთეტიზაციის საფრთხეზე ლაპარაკობს, ზოგიც – მის აუცილებლობაზე.
ვორკშოპის მიზანია ესთეტიკის და პოლიტიკის ერთ სადისკუსიო სივრცეში შემოტანა და კლასიკური თუ თანამედროვე ტექსტების ინტერპრეტაციის მეშვეობით ამ სააზროვნო სფეროებზე რეფლექსია.
ვორკშოპის სრული პროგრამა იხილეთ აქ.
დრო: 23 მაისი, 11:00-20:00 საათი
ადგილმდებარეობა: ილიას სახელმწიფო უნივერსიტეტის B 202 აუდიტორია (ჭავჭავაძის გამზ. №32)
დასწრება თავისუფალია.

იაპონელი მევიოლინე კენ აისო ილიაუნის ბავშვის განვითარების ინსტიტუტს ეწვევა
2015-05-23 12:00
23 მაისს, 12:00 საათზე, ილიას სახელმწიფო უნივერსიტეტის ბავშვის განვითარების ინსტიტუტს ეწვევა იაპონელი მევიოლინე, კენ აისო, რომელიც, მუსიკით თერაპიის ფარგლებში, რამდენიმე კომპოზიციას უსასყიდლოდ შეასრულებს აუტიზმის სპექტრის მქონე ბავშვებისა და მათი მშობლებისთვის.

შეხვედრა ნიკა გვარამიასთან - კანონი მაუწყებლობის შესახებ
2015-05-23 14:00
23 მაისს, 14:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის ბიზნესის სკოლა გიწვევთ შეხვედრაზე ”რუსთავი 2”-ის გენერალურ დირექტორთან, ნიკა გვარამიასთან. ნიკა გვარამია წარმართავს დისკუსიას თემაზე – კანონი მაუწყებლობის შესახებ.
დრო: 23 მაისი, 14:00 საათი
ადგილმდებარეობა: ილიას სახელმწიფო უნივერსიტეტის G106 აუდიტორია (გ. წერეთლის ქ. №1)
დასწრება თავისუფალია.

სამეცნიერო კონფერენცია: „ტოტალიტარიზმი საქართველოში ჰანა არენდტის ტოტალიტარიზმის თეორიის მიხედვით“
2015-05-25 11:00
25 მაისს, 11:00-დან 19:30 საათამდე, ილიას სახელმწიფო უნივერსიტეტის G 106 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, ჩატარდება ჰანა არენდტისადმი მიძღვნილი სამეცნიერო კონფერენცია სახელწოდებით – „ტოტალიტარიზმი საქართველოში ჰანა არენდტის ტოტალიტარიზმის თეორიის მიხედვით“. კონფერენციაში მონაწილეობას მიიღებენ როგორც ქართველი, ისე უცხოელი პროფესორები.
სამუშაო ენები: ინგლისური და გერმანული.
დრო: 25 მაისი, 11:00-დან 19:30 საათამდე
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. № 1)
დასწრება თავისუფალია.

ზურაბ ჯაფარიძის საჯარო ლექცია - გლობალური ფინანსურ-ეკონომიკური კრიზისები
2015-05-25 14:00
25 მაისს, 14:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლა გიწვევთ შეხვედრაზე ზურაბ ჯაფარიძესთან. ზურაბ ჯაფარიძე წაიკითხავს საჯარო ლექციას თემაზე – “გლობალური ფინანსურ-ეკონომიკური კრიზისები”.
დრო: 25 მაისი, 14:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
დასწრება თავისუფალია.

ლევან ბერძენიშვილის საჯარო ლექცია - „ნიზამი განჯევი: ლეილი და მეჯნუნი“
2015-05-25 19:00
25 მაისს,19:00 საათზე,ილიას სახელმწიფო უნივერსიტეტის წიგნის სახლში„ლიგამუსი”,პროექტის-“ილიაუნის მწერალი”საჯარო ლექციების სერიის “როგორ ვისწავლოთ წერა სხვების შექმნილი დიდი პოემებისა და დრამების დახმარებით”-ფარგლებში,ჩატარდება ლევან ბერძენიშვილის მორიგი საჯარო ლექცია.
ლექციის თემაა:„ნიზამი განჯევი: ლეილი და მეჯნუნი“
ლევან ბერძენიშვილი განიხილავს შემდეგ თემებს: კიდევ უფრო სევდიანი ამბავი (შექსპირი); ყველაზე დიდი რომანტიკოსი სპარსულ ეპიკურ პოეზიაში; არაბი კაისი – სპარსული სახე – აზერბაიჯანული ტრადიცია; სიყვარული,როგორც უკურნებელი სენი; ნიზამი და რუსთველი; გილგამეში, კაისი და ავთანდილი – ნადირთა მეფე; კაისი და ტარიელი – ბედითი ბნედა; კაისის უარი სიახლოვეზე; მიჯნური-მეჯნუნი: სიშმაგე.
დრო:25 მაისი,19:00საათი
ადგილმდებარეობა:წიგნის სახლი”ლიგამუსი”
დასწრება თავისუფალია.

ილიას სახელმწიფო უნივერსიტეტის ღონისძიებები 26 მაისს
2015-05-26 10:00
26 მაისს, რუსთაველის გამზირზე, საქართველოს დამოუკიდებლობის დღისადმი მიძღვნილი ღონისძიებების ფარგლებში, ილიას სახელმწიფო უნივერსიტეტი არაერთ საინტერესო აქტივობას გთავაზობთ:
ილიაუნის სტენდთან თქვენ:

მიიღებთ ყველა საჭირო ინფორმაციას ილიაუნის საბაკალავრო და სამაგისტრო პროგრამებთან დაკავშირებით;
ნახავთ საინტერესო და სახალისო ექსპერიმენტებს ენტომოლოგიის, გეოლოგიის, ეკოლოგიის, ფიზიკის, ბიოლოგიისა და ქიმიური ბიოლოგიის მიმართულებით;
ილიაუნის GameLab-ის ოკულუსების საშუალებით, ვირტუალურად ”იმოგზაურებთ” ილიაუნის ლაბორატორიებში; ასევე – გაეცნობით 3D ეფექტის ვიზუალებს (მაგ: საშიშ ატრაქციონს და სხვ.);
ილიაუნის FABLAB–ის კუთხეში გაეცნობით 3D პრინტერის – ადამიანის სკანირების სისტემის – მუშაობის პრინციპს; აქვე მოეწყობა ილიაუნის სტუდენტების მიერ FabLab Iliauni-ში შექმნილი ნაკეთობების საქველმოქმედო გამოფენა-გაყიდვაც;
შეძლებთ გაეცნოთ ილიაუნიში შექმნილ სეისმურობის საზომს და სხვა დანადგარებს;
ილიაუნის ბიბლიოთეკის და წიგნის სახლ ”ლიგამუსის” კარავში ილიაუნის მიერ გამოცემულ წიგნებს შეიძენთ საგამომცემლო ფასად; აქვე, შესაძლებლობა გექნებათ, მოუსმინოთ ელექტროაკუსტიკურ მუსიკას ვიდეოინსტალაციების თანხლებით. მუსიკის ავტორები არიან ილიაუნის ელექტროაკუსტიკური და კომპიუტერული მუსიკის მიმართულების სტუდენტები.
ილიაუნის სტენდის წინ მოწყობილ სმარტ-ფოტოკაბინაში უფასოდ გადაიღებთ სამახსოვრო ფოტოებს.

სასცენო პროგრამაში მონაწილეობას მიიღებენ ილიაუნის მუსიკის მიმართულების სტუდენტები:

ილიას სახელმწიფო უნივერსიტეტის ქართული ხალხური სიმღერის სტუდენტური გუნდი (ხელმძღვანელი პროფ. თამაზ გაბისონია)
ილიას სახელმწიფო უნივერსიტეტის ჯაზის მიმართულების სტუდენტები (ხელმძღვანელი ირინე ებრალიძე)
ილიას სახელმწიფო უნივერსიტეტისა და თბილისის სახელმწიფო კონსერვატორიის ერთობლივი სტუდენტური ანსამბლი „კონსილია“ (ხელმძღვანელი რეზო კიკნაძე)

დრო: 10:00-19:00 საათი

ადგილმდებარეობა: რუსთაველის გამზირი (ოპერის მიმდებარე ტერიტორია)

სემესტრის შემაჯამებელი დასაქმების ფორუმი
2015-05-27 10:00
28 მაისს, 12:00-დან 16:00 საათამდე, ილიას სახელმწიფო უნივერსიტეტის E 207 აუდიტორიაში, ილიაუნის ბიზნესის სკოლის ორგანიზებით, მოეწყობა სემესტრის შემაჯამებელი დასაქმების ფორუმი ილიაუნის სტუდენტებისთვის.
დრო: 28 მაისი, 12:00-16:00 საათი
ადგილმდებარეობა: E 207 აუდიტორია, ილიას სახელმწიფო უნივერსიტეტი (ჩოლოყაშვილის გამზ. №3/5)

პროფესორ ლუკას სოსოეს ლექცია-სემინარები
2015-05-27 11:00
27, 28 და 29 მაისს, ილიას სახელმწიფო უნივერსიტეტის G კორპუსში, სოციალური და კულტურის კვლევების ინსტიტუტის მოწვევით, პროფესორი ლუკას სოსოე ჩაატარებს 3 ლექცია-სემინარს. ლექცია-სემინარები ჩატარდება 6-კრედიტიანი საბაკალავრო სპეცკურსის – „თემი, ძალადობა, სხეული – XX საუკუნის პოლიტიკის თეორეტიკოსები“ – ფარგლებში.
თემატიკა:

27 მაისი: „ზოგადი შესავალი ნიკლას ლუმანის სისტემების თეორიაში“
28 მაისი: „დემოკრატიის ლუმანისეული კრიტიკა“
29 მაისი: „სამართლებრივი პოზიტივიზმის მიღმა, ბუნებითი სამართლის გამოღმა“

განრიგი:

27 მაისი: 11:00-15:00, აუდიტორია G 106 (გ. წერეთლის ქ. № 1)
28 მაისი: 11:00-15:00, აუდიტორია G 106 (გ. წერეთლის ქ. № 1)
29 მაისი: 11:00-15:00, აუდიტორია G 106 (გ. წერეთლის ქ. № 1)

პროფ. ლუკას სოსოეს შესახებ
პროფესორი ლუკას სოსოე (Lukas Sosoe) – სამართლისა და პოლიტიკური ფილოსოფიის სპეციალისტი. 2002 წლიდან ფილოსოფიის პროფესორია ლუქსემბურგისა და მესის უნივერსიტეტებში.
1981-1982 წლებში იგი იყო ბილეფელდის უნივერსიტეტის ზოგადი სოციოლოგიის კათედრის ასისტენტი (ნიკლას ლუმანთან), ხოლო 1980-1987 წლებში მოღვაწეობდა შვეიცარიაში, ფრიბურგის უნივერსიტეტში.
1989-1991 წლებში სოსოე წარადგინეს ეთიკისა და სამართლის ფილოსოფიის ასოცირებული პროფესორის თანამდებობაზე, მონრეალის უნივერსიტეტში, ხოლო 1990-1991 წლებში ტორონტოს უნივერსიტეტში ეთიკის თანამედროვე თეორიებს ასწავლიდა. 1991 წლიდან ის არის ხელოვნებისა და მეცნიერების ფაკულტეტის ტენუირებული პროფესორი ეთიკისა და სამართლის ფილოსოფიის მიმართულებით, 1993 წლიდან კი მაკჯილის უნივერსიტეტის სამართლის, მედიცინისა და ეთიკის ცენტრის პროფესორია თანამედროვე ფილოსოფიის, ეთიკისა და ბიოეთიკის განხრით. გარდა ამისა, 1993-1994 წლებში ის ასწავლიდა ნიუ-იორკის კოლუმბიის უნივერსიტეტში. 1994-1995 წლებში იყო ტიუბინგენის უნივერსიტეტის მოწვეული მკვლევარი ჰუმბოლდტის ფონდის სტიპენდიის ფარგლებში. პროფესორი სოსოე უძღვებოდა კურსებსა და სემინარებს კვებეკისა (1998-2002) და ლუცერნის უნივერსიტეტებში (2003-2004).
ლექცია-სემინარები ჩატარდება ფრანგულ ენაზე, თანმიმდევრული ქართული თარგმანით.

სემესტრის შემაჯამებელი დასაქმების ფორუმი
2015-05-27 12:00
27 მაისს, 12:00-დან 15:00 საათამდე, ილიას სახელმწიფო უნივერსიტეტის E 406 აუდიტორიაში, ილიაუნის ბიზნესის სკოლის ორგანიზებით, მოეწყობა სემესტრის შემაჯამებელი დასაქმების ფორუმი.
ფორუმის ფრგლებში, “ვისოლ ჯგუფი” ილიაუნის ბიზნესის სკოლის სტუდენტებს 120 ანაზღაურებად ვაკანსიას შესთავაზებს სწრაფი კვების რესტორნების ქსელში “ვენდისი”, სუპერმარკეტების ქსელში “სმარტი” და ამერიკული რესტორნების ქსელში ”დანქინ დონატსი”, შემდგომი მიმართულებებით:

სერვისის კონსულტანტი (ბარისტა) – „დანქინ დონატსი“;
სერვისის კონსულტანტი (ქრიუ) – „ვენდისი“;
ცვლის მენეჯერი – „დანქინ დონატსი“;
ცვლის მენეჯერი – „ვენდისი“
გაყიდვების კონსულტანტი – „სმარტი“
მოლარე-ოპერატორი – „სმარტი“
მოლარე-კონსულტანტი – „სმარტი“

დრო: 27 მაისი, 12:00-15:00 საათი
ადგილმდებარეობა: E 406 აუდიტორია, ილიას სახელმწიფო უნივერსიტეტი (ჩოლოყაშვილის გამზ. №3/5)

რატი ამაღლობელის “სიტყვის სახელოსნო”: ხალხური პოეზია - ენის არაცნობიერი
2015-05-27 18:00
27 მაისს, ოთხშაბათს, 18:00 საათზე, ილიაუნის თეატრში, შეხვედრების ციკლის – პოეზია და რეციტაცია – ფარგლებში, რატი ამაღლობელი ისაუბრებს შემდეგ თემებზე: ხალხური პოეზია – ენის არაცნობიერი; ლოცვა და შელოცვა; პოეზია, როგორც მაგიური ზემოქმედების ხელოვნება; მთისა და ბარის პოეზია; აკაკი წერეთელი და ვაჟა-ფშაველა. დამსწრე აუდიტორიას შესაძლებლობა ექნება, მოისმინოს ხალხური პოეზიის ნიმუშები. შეხვედრაზე, სპეციალური სტუმრების რანგში, მოწვეულნი არიან მუსიკოსები, მიშა მდინარაძე და მიხეილ ჯავახიშვილი.
დრო: 27 მაისი, 18:00 საათი
ადგილმდებარეობა: ილიაუნის თეატრი (ჭავჭავაძის გამზ. №32)
დასწრება თავისუფალია.

თორნიკე ჩივაძის საჯარო ლექცია - „დეინდუსტრიალიზაცია და თანამედროვე პროლეტარიატი“
2015-05-27 19:00
27 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, სოციალური და კულტურის კვლევების ინსტიტუტის ორგანიზებით, ლექციების ციკლის – „საბჭოთა პარადიგმები“ – ფარგლებში, გაიმართება თორნიკე ჩივაძის საჯარო ლექცია – „დეინდუსტრიალიზაცია და თანამედროვე პროლეტარიატი“.
დიდი დეპრესიის დროს კეინზი არწმუნებდა სტუდენტებს და მოუწოდებდა აუდიტორიას ოპტიმიზმისკენ. მისი აზრით, 2030 წლისთვის კაპიტალისტური სამყარო მიაღწევდა რეალური GDP-ის უდიდეს ზრდას ერთ სულ მოსახლეზე და სიღარიბის გარეშე გადააბიჯებდა შრომის შემდგომ თავისუფალ საზოგადოებაში, რომელშიც სამუშაო დრო კვირაში 15 საათზე ნაკლები იქნებოდა და საზოგადოებას ექნებოდა საშუალება, თავისუფალი დრო საკუთარი განვითარებისთვის დაეთმო. სამწუხაროდ, კეინზის ოპტიმიზმი არ მართლდება: დღევანდელ სამყაროში სამუშაო დრო საკმაოდ მაღალია ახალგანვითარებული კაპიტალისტური ქვეყნების ინდუსტრიულ სექტორებში, ხოლო განვითარებულ ქვეყნებში ის მცირედით თუ იკლებს. რაც შეეხება რეალური GDP-ის ერთ სულ მოსახლეზე ზრდას, მთლიანი მსოფლიო ეკონომიკის ფონზე ის მხოლოდ 2.5-ით თუ გაიზარდა 1990 წლისათვის, თუკი გავიხსენებთ, რომ მსოფლიოს მოსახლეობა მხოლოდ განვითარებული ეკონომიკები არაა.
დღეს არსებობს საერთო კონსენსუსი აკადემიურ წრეებში მედიაში თუ პოლიტიკურ ელიტებში, რომ ჩვენ ვიმყოფებით პოსტინდუსტრიულ საზოგადოებაში, სამყაროში, რომელშიც შრომა კვლავ არსებობს, მაგრამ შრომასა და კაპიტალს შორის წინააღმდეგობა აღმოფხვრილია. კლასიკური პროლეტარიატის წილმა ეკონომიკაში საგრძნობლად იკლო და, შესაბამისად, მისი პოლიტიკური როლიც უმნიშვნელოა. პოსტინდუსტრიული თეორიები სხვადასხვა პერსპექტივიდან ვითარდება, მაგრამ ისინი საერთოს შემდეგ თეზისში პოულობენ: ეკონომიკის სტრუქტურულმა ცვლილებებმა – სერვისებზე გადასვლამ, ტრადიციული წარმოების დაცემამ და ინფორმაციული ეკონომიკის აღზევებამ მარქსისტული კლასობრივი ბრძოლის კონცეფცია ანაქრონისტული გახადა.
ამ ყველაფრის ფონზე, არის თუ არა დღეს რელევანტური, გამოვიყენოთ ცნება პროლეტარიატი, კლასი და სხვა ცნებები რომლებიც ჩნდება კაპიტალისტური განვითარების საწყის ფაზაზე? ამ თემების შესახებ მომხსენებელი საჯარო ლექციაზე ისაუბრებს.
დრო: 27 მაისი, 19:00 საათი
ადგილმდებარეობა: წიგნის სახლი „ლიგამუსი“
დასწრება თავისუფალია.

შეხვედრა პოეტ პაატა შამუგიასთან
2015-05-28 15:00
28 მაისს, ხუთშაბათს, 15:00 საათზე, ილიას სახელმწიფო უნივერსიტეტის წიგნის სახლში “ლიგამუსი” შედგება შეხვედრა პოეტ პაატა შამუგიასთან. სემიოტიკის კვლევითი ცენტრის პროექტის – “მწერლის ერთი მეტაფორა” – ფარგლებში, პაატა შამუგია ისაუბრებს მეტაფორაზე: “მე – ყველაფერი” და წაიკითხავს ახალ ლექსებს.
დრო: 28 მაისი, 15:00 საათი
ადგილმდებარეობა: წიგნის სახლი “ლიგამუსი” (ჭავჭავაძის გამზ. №32)
დასწრება თავისუფალია.

საჯარო ლექცია: გზა ქუჩიდან საკონსტიტუციო სასამართლომდე: მარიხუანას დეკრიმინალიზაციის კამპანია
2015-05-28 16:00
28 მაისს, ხუთშაბათს, 16:00 საათზე, ილიას სახელმწიფო უნივერსიტეტის B 101 აუდიტორიაში, ილიაუნის კონსტიტუციური კვლევების ცენტრი მართავს საჯარო ლექციას თემაზე: „გზა ქუჩიდან საკონსტიტუციო სასამართლომდე: მარიხუანას დეკრიმინალიზაციის კამპანია“.
მომხსენებლები:
ლექსო მაჭავარიანი – მოძრაობა ”2 ივნისი”
ირაკლი საღინაძე – სცენარისტი
დავით სუბელიანი – მოძრაობა ”2 ივნისი”
ტორესა მოსი – მწერალი
გიორგი მელაძე – იურისტი

დრო: 28 მაისი, 16:00 საათი
ადგილმდებარეობა: ილიას სახელმწიფო უნივერსიტეტის B 101 აუდიტორია, (ჭავჭავაძის გამზ. №32)
დასწრება თავისუფალია.

"ქართული ჟესტური ენის ლექსიკონი" – პროექტის პრეზენტაცია
2015-05-28 17:00
28 მაისს, 17:00 საათზე, ილიას სახელმწიფო უნივერსიტეტის G 106 აუდიტორიაში გაიმართება პროექტის – “ქართული ჟესტური ენის ლექსიკონი” – პრეზენტაცია. პროექტის ავტორია პროფესორი თამარ მახარობლიძე.
პროექტი დაფინანსებულია შოთა რუსთაველის ეროვნული სამეცნიერო ფონდის მიერ.
დრო: 28 მაისი, 17:00 საათი
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)

ილიაუნის სამეცნიერო კაფეში: შეხვედრა ილიაუნის ასოცირებულ პროფესორთან, გრიგოლ ღოღობერიძესთან
2015-05-28 19:00
28 მაისს, 19:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის სამეცნიერო კაფე გიწვევთ შეხვედრაზე ილიაუნის ასოცირებულ პროფესორთან, ბატონ გრიგოლ ღოღობერიძესთან.
ლექციის თემაა: „ტურბულენტობა – კლასიკური ფიზიკის გადაუჭრელი პრობლემა“
ხშირად ამბობენ, რომ ტურბულენტობა კლასიკური ფიზიკის მთავარ გადაუჭრელ პრობლემას წარმოადგენს. მოხსენებაში განხილული იქნება ტურბულენტური მოძრაობის ძირითადი თვისებები და ის მიზეზები, რომლებიც პრობლემის სირთულეს განაპირობებს; ასევე განხილული იქნება მაგალითები, რა გავლენას ახდენს ტურბულენტობა ისეთ ბუნებრივ მოვლენებზე, როგორებიცაა ტორნადოს ფორმირების წინ ინფრაბგერის გენერირება, მზის არის გაცხელება და ასე შემდეგ.
დრო: 28 მაისი, 19:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
დასწრება თავისუფალია.

მარგარეტ ეტვუდის "მხევლის წიგნი" - წიგნის პრეზენტაცია
2015-05-28 19:30
28 მაისს, ხუთშაბათს, 19:30 საათზე, ილიას სახელმწიფო უნივერსიტეტის წიგნის სახლში ”ლიგამუსი” ილიაუნის ლიტერატურული კლუბი გამომცემლობის – “წიგნები ბათუმში” – ახალი წიგნის პრეზენტაციაზე გიწვევთ. კანადელი მწერლის, თანამედროვე ინგლისურენოვანი ლიტერატურის ერთ-ერთი ყველაზე პოპულარული ავტორის, ბუკერისა და ართურ კლარკის პრემიების მფლობელის, მარგარეტ ეტვუდის რომანის – “მხევლის წიგნი” – ქართულ თარგმანს გამომცემელი მარი კორინთელი, წიგნის მთარგმნელი ანი კოპალიანი და რედაქტორი ლალი ჭინჭარაული წარადგენენ.
დრო: 28 მაისი, 19:30 საათი
ადგილმდებარეობა: წიგნის სახლი ”ლიგამუსი” (ჭავჭავაძის გამზ. №32)
დასწრება თავისუფალია

ილიაუნის კონსტიტუციური კვლევების ცენტრის კონფერენცია - „საქართველოს პირველი რესპუბლიკა - დაკარგული დამოუკიდებლობა“
2015-05-29 12:00
29 მაისს, პარასკევს, 12:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის კონსტიტუციური კვლევების ცენტრი მართავს საქართველოს დამოუკიდებლობის დღისადმი მიძღვნილ კონფერენციას – „საქართველოს პირველი რესპუბლიკა -დაკარგული დამოუკიდებლობა“.
პირველი პანელი დაეთმობა ილიაუნის სამართლის სკოლის სტუდენტებს, რომლებიც ისაუბრებენ პირველი რესპუბლიკის მთავრობის ფორმირებაზე, სასამართლო რეფორმაზე, საკანონმდებლო ცვლილებებზე, რუსეთ-საქართველოს შორის 1920 წლისხელშეკრულებაზე.
მომხსენებლები: მარიამ გაბუნია, თორნიკე გვარამია, მარი მკერვალიშვილი, ანა საჯაია, გიორგი გოგოხია, ანი უგრეხელიძე, ვაკო ძერია.
ღონისძიების მეორე პანელის ფარგლებში, საქართველოს პირველი რესპუბლიკისა და მისი შემდგომი საბჭოთა ოკუპაციის შესახებ მოხსენებებს გააკეთებენ უნივერსიტეტის პედაგოგები და მკვლევრები: მერაბ ბასილაია, გიორგი მუმლაძე და ირაკლი ხვადაგიანი.
კონფერენციის სრული პროგრამა იხილეთ აქ.
დრო: 29 მაისი, 12:00 საათი
ადგილმდებარეობა: წიგნის სახლი „ლიგამუსი“
დასწრება თავისუფალია.

მობილური აპლიკაციები - სტუდენტური პროექტის პრეზენტაცია
2015-05-29 13:00
29 მაისს, 13:00 საათზე, ილიას სახელმწიფო უნივერსიტეტის E406 აუდიტორიაში, ილიაუნის ბიზნესის სკოლა გიწვევთ ბიზნესინკუბატორის სტუდენტური პროექტის პრეზენტაციაზე. პროექტს, სახელწოდებით – მობილური აპლიკაციები – წარადგენს ზურაბ პერტაია.
დრო: 29 მაისი, 13:00 საათი
ადგილმდებარეობა: ილიას სახელმწიფო უნივერსიტეტის E406 აუდიტორია (ჩოლოყაშვილის გამზ. №3/5)
დასწრება თავისუფალია.

ათასწლეულის ინოვაციის კონკურსის ფინალისტების ვიზიტი ილიაუნიში
2015-05-29 13:00
29 მაისს, 13:00 საათზე, ილიას სახელმწიფო უნივერსიტეტის E 207 აუდიტორიაში გაიმართება შეხვედრა ათასწლეულის ინოვაციის კონკურსის ფინალისტებთან.
ათასწლეულის გამოწვევის ფონდი – საქართველო, საქართველოს განათლებისა და მეცნიერების სამინისტროს მხარდაჭერითა და აშშ-ის საელჩოს დაფინანსებით, საქართველოში ინოვაციებისა და STEM განათლების პოპულარიზაციისა და ხელშეწყობის მიზნით, ატარებს ეროვნულ კონკურსს საშუალო საფეხურის მოსწავლეებისათვის. პროექტის მიზანია ახალგაზრდებში ინოვაციური იდეებისა და პროექტების განხორციელების წახალისება საბუნებისმეტყველო მეცნიერებებისა და ტექნოლოგიების სფეროში, რაც გაზრდის მათ მოტივაციას აღნიშნულ დისციპლინებში და ხელს შეუწყობს ქვეყანაში ინოვაციებისა და ტექნოლოგიების სფეროში ახალ მიღწევებს.
ათასწლეულის ინოვაციის კონკურსის გამარჯვებულები ახლახან დაბრუნდნენ კონრადის ფონდის ინოვაციების სამიტიდან და, სხვა ფინალისტებთან ერთად, თავიანთი პროექტების პრეზენტაციას ილიაუნიში გამართავენ.
აღნიშნული ვიზიტის ფარგლებში, მოსწავლეები გაეცნობიან ილიაუნის საბუნებისმეტყველო მეცნიერებებისა და საინჟინრო ფაკულტეტის პროგრამებს, სან დიეგოს უნივერსიტეტის პროგრამებს ილიაუნიში, მეცნიერების პოპულარიზაციის პროექტებს და დაათვალიერებენ მომავლის სამრეწველო ინოვაციების ლაბორატორიას – FabLab Iliauni-ს.
დრო: 29 მაისი, 13:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. №3/5)
